Document ID: 32002D0941

Id-Deċiżjoni tal-kummissjoni
tad-29 ta’ Novembru 2002
li temenda d-Deċiżjoni 97/102/KE li tistabbilixxi kondizzjonijiet speċjali li jirregolaw l-importazzjonijiet ta’ prodotti tas-sajd u ta’ l-akwakultura li joriġinaw fir-Russja, u li tirrevoka d-Deċiżjoni 2002/808/KE
(innotifikata taħt id-dokument numru C(2002) 4755)
(Test b’relevanza għaż-ŻEE)
(2002/941/KE)
KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tistabbilixxi l-kondizzjonijiet tas-saħħa għall-produzzjoni u t- tqegħid fis-suq ta’ prodotti tas-sajd [1], kif l-aħħar emendata bid-Direttiva 97/79/KE [2], u b’mod partikolari l-Artikolu 11(1) tagħha,
Billi:
(1) Fid-Deċiżjoni tal-Kummissjoni 97/102/KE tas-16 ta’ Jannar 1997 li tipprovdi kondizzjonijiet speċjali li jirregolaw l-importazzjonijiet ta’ prodotti tas-sajd u ta’ l-akwakultura li joriġinaw fir-Russja [3], il-"Kumitat tas-sajd tal-Federazzjoni Russa, megħjun mill-Kumitat Statali għas-Sorveljanza Sanitarja u Epidemjoloġikali (Goskomsanepidnadzor)" huwa identifikat bħala l-awtorità kompetenti fir-Russja għall-verifika u għaċ-ċertifikazzjoni tal-konformità tal-prodotti tas-sajd u ta’ l-akwakultura mal-ħtiġiet tad-Direttiva 91/493/KEE.
(2) Wara ristrutturar ta’ l-amministrazzjoni Russa, il-Kummissjoni adottat id-Deċiżjoni 2002/808/KE tas-16 ta’ Ottubru 2002 li temenda d-Deċiżjoni 97/102/KE li tistabbilixxi kondizzjonijiet speċjali li jirregolaw l-importazzjonijiet ta’ prodotti tas-sajd u ta’ l-akwakultura li joriġinaw fir-Russja [4], sabiex timmodifika l-isem ta’ l-awtorità kompetenti għall-ħruġ ta’ ċertifikati tas-saħħa għall-prodotti tas-sajd u sabiex tidentifika l-awtorità responsabbli għall-ispezzjoni u l-approvazzjoni ta’ l-istabbilimenti u tal-bastimenti. Madankollu, is-servizz ta’ spezzjoni identifikat bid-Deċiżjoni 2002/808/KE ma għandux is-setgħa ta’ l-approvazzjoni ta’ l-istabbilimenti u tal-bastimenti. L-awtorità kompetenti għall-ħruġ ta’ ċertifikati tas-saħħa għall-prodotti tas-sajd hija "l-Kumitat Statali tal-Federazzjoni Russa", megħjuna miċ-"Ċentru Nazzjonali tal-Kwalità u tas-Sigurtà tal-Prodotti tas-Sajd" (Kwalita Nazzjonali tas-Sajd) bħala s-servizz ta’ spezzjoni għall-approvazzjoni u r-reġistrazzjoni ta’ stabbilimenti u tal-bastimenti. Din l-awtorità ġdida hija kapaċi tivverifika b’mod effettiv l-applikazzjoni tal-liġijiet fis-seħħ.
(3) Il-kliem tad-Deċiżjoni 97/102/KE għandu jiġi allinejat mal- kliem tad-Deċiżjonijiet tal-Kummissjoni adottati aktar reċenti, li jistabbilixxu kondizzjonijiet speċjali li jirregolaw l-importazzjonijiet tal-prodotti tas-sajd u ta’ l-akwakultura li joriġinaw f’ċerti pajjiżi terzi.
(4) Għalhekk id-Deċiżjoni 97/102/KE għandha tiġi emendate bix-xieraq u d-Deċiżjoni 2002/808/KE għandha tiġi revokata.
(5) Il-miżuri li għalihom hemm provdut f’din id-Deċiżjoni huma konformi ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 97/102/KE hija modifikata kif ġej:
1. L-Artikolu 1 huwa sostitwit b’li ġej:
"Artikolu 1
Il-"Kumitat Statali tas-Sajd tal-Federazzjoni Russa", megħjun miċ-"Ċentru Nazzjonali tal-Kwalità u s-Sigurtà tal-Prodotti tas-Sajd" (Kwalità Nazzjonali tal-Ħut) għandu jkun l-awtorità kompetenti fir-Russja għall-verifika u ċ-ċertifikazzjoni ta’ konformità tal-prodotti tas-sajd u ta’ l-akwakultura mal-ħtiġiet tad-Direttiva 91/493/KEE."
2. L-Artikolu 2 huwa mibdul b’li ġej:
"Artikolu 2
1. Prodotti tas-sajd importati fil-Komunità mir-Russja għandhom jissodisfaw il-kondizzjonijiet li jinsabu fil-paragrafi 2, 3 u 4.
2. Kull kunsinna għandha tkun akkumpanjata b’ċertifikat tas-saħħa oriġinali nnumerat, mimli kif dovut, iffirmat, datat u magħmul minn folja waħda skond il-mudell fl-Anness A.
3. Il-prodotti għandhom jiġu minn stabbiliment approvat, bastimenti ta’ fabbriki jew cold stores jew minn bastimenti friża rreġistrati elenkati fl-Anness B.
4. Għajr fil-każ ta’ prodotti ffriżati tas-sajd f’lott u maħsubin għall-manifattura ta’ ikel ippreservat, il-pakketti kollha għandhom ikollhom miktub fuqhom il-kelma "RUSSJA" u n-numru ta’ reġistrazzjoni ta’ l-approvazzjoni ta’ l-istabbiliment, bastiment tal-fabbrika, cold store jew bastiment friża, ta’ oriġini b’ittri li ma jitħassrux."
3. Fl-Artikolu 3, il-paragrafu 2 huwa sostitwit b’li ġej:
"2. Iċ-ċertifikati għandu jkollhom l-isem, il-kapaċità u l-firma tar-rappreżentant taċ-Ċentru Nazzjonali tal-Kwalità u tas-Sigurtà tal-Prodotti tas-Sajd (Kwalità Nazzjonali tas-Sajd) u t-timbru uffiċjali ta’ dan ta’ l-aħħar b’kulur differenti minn dak ta’ awtorizzazzjonijiet oħra."
4. L-Anness A huwa sostitwit bl-Anness għal din id-Deċiżjoni.
Artikolu 2
Id-Deċiżjoni 2002/808/KE hija revokata.
Artikolu 3
Din id-Deċiżjoni għandha tapplika mill-15 ta’ Frar 2003. Iżda, l-Artikolu 2 għandu japplika mit-30 ta’ Novembru 2002.
Artikolu 4
Din id-Deċiżjoni hija indirizzata lill-Istati Membri.
Magħmula Brussel, fid-29 ta’ Novembru 2002.

Labels: 0
3
18
6